Γιάννης Αϊβάζης

Πρώτα Χρόνια

Γεννήθηκε το 1977 στη Θεσσαλονίκη όπου και μεγάλωσε. Τελειώνοντας το σχολείο αποφάσισε να σπουδάσει υποκριτική όμως ανέβαλε το πλάνο αυτό μέχρι το 2002. Για κάποια χρόνια παρουσίαζε εκπομπές στο ραδιόφωνο ενώ έχει εργαστεί και ως barman. Ακόμη υπήρξε για αρκετά χρόνια αθλητής του handball ενώ έχει αγωνιστεί για την ομάδα του Πανελληνίου. Το 2002 ξεκίνησε να σπουδάζει τελικά υποκριτική στη Δραματική Σχολή του Διομήδη Φωτιάδη από όπου και αποφοίτησε το 2005.

Τηλεόραση

Το 2005, έχοντας τελειώσει τη δραματική σχολή, πέρασε από casting για τη συμμετοχή του σε κάποια σειρά. Τελικά έκανε το τηλεοπτικό του ντεμπούτο στο "Κόκκινο Δωμάτιο" του Αλέξανδρου Ρήγα παίζοντας σε μία ιστορία της σειράς μαζί με την Ελένη Ράντου. Την ίδια σεζόν συμμετείχε στο βασικό κάστ της κωμικής σειράς "Οδός Παραδείσου 7" παίζοντας μαζί με τους Γιώργο Κωνσταντίνου, Κώστα Σπυρόπουλο, Ελένη Γερασιμίδου και άλλους. 
Τη σεζόν 2006-2007 είχε πρωταγωνιστικό ρόλο σε δύο σειρές. Αρχικά εντάχθηκε στο καστ της καθημερινής σειράς "Έρωτας" ενώ είχε έναν από τους πρωταγωνιστικούς ρόλους στη σειρά της Κάκιας Ιγερινού "Καθρέφτη καθρεφτάκι μου" με πρωταγωνιστή τον Θανάση Βέγγο. Ακόμη έκανε μία guest εμφάνιση στον δεύτερο κύκλο της σειράς "Πενήντα Πενήντα". Την επόμενη σεζόν πρωταγωνίστησε στη δραματική σειρά του Μανούσου Μανουσάκη "Φάρος" μαζί με τους Μέμο Μπεγνή και Μαριλίτα Λαμπροπούλου. Επιπλέον έπαιξε σε κάποια επεισόδια των σειρών "Σε είδα" και "Αληθινοί Έρωτες". Την περίοδο 2008-2009 έπαιξε σε μία ιστορία της σειράς "Επτά Θανάσιμες Πεθερές" ενώ συμμετείχε και στη σειρά "Λόλα" υποδυόμενος έναν επιτυχημένο διευθυντή περιοδικού που εξαιτίας ενός ξορκιού γίνεται γυναίκα. Ακόμη είχε έναν από τους πρωταγωνιστικούς ρόλους στην κωμική σειρά "Όλα στον αέρα". 
Τη σεζόν 2009-2010 έκανε την πρώτη του απόπειρα ως παρουσιαστής αναλαμβάνοντας την παρουσίαση του τέταρτου κύκλου του reality επιβίωσης Survivor Greece. Το όνομα του κύκλου αυτού ήταν Παταγονία: Η άκρη του κόσμου ενώ για τις ανάγκες των γυρισμάτων εγκαταστάθηκε για τρεις περίπου μήνες στην Παταγονία. Τη σεζόν 2012-2013 έλαβε μέρος στον τρίτο κύκλο του χορευτικού show "Dancing with the stars" στον Ant1 καταλαμβάνοντας την 11η θέση. Το 2016 παρουσίασε μαζί με την Όλγα Λαφαζάνη την πρωινή ψυχαγωγική εκπομπή "Πρωϊνούλι" στο epsilontv από τον Μάιο μέχρι και τον Αύγουστο. 
Επέστρεψε τηλεοπτικά ως ηθοποιός μετά από απουσία 7 χρόνων τη σεζόν 2016-2017 πρωταγωνιστώντας στην καθημερινή σειρά "Ζωή μου" μαζί με την Κατερίνα Γερονικολού και τον Γιώργο Χρανιώτη. Ακόμη έκανε μία guest εμφάνιση στην κωμική σειρά "Η μαμά λείπει ταξίδι για δουλειές". Τον Σεπτέμβριο του 2017 έλαβε μέρος ως παίκτης στο reality επιβίωση "Survival Secret" αποχωρώντας οικειοθελώς τον Νοέμβριο. Το 2018 έπαιξε σε μία ιστορία της σειράς του Δημήτρη Αρβανίτη "Έγκλημα και Πάθος".

Κινηματογράφος

Στον κινηματογράφο έχει λάβει μέρος στις ταινίες "Μέχρι το τέλος"(2013), "Ουζερί Τσιτσάνης"(2015), "Bachelor"(2016) και "Dream of a shadow"(2016).

Σκηνοθεσία

Στο θέατρο πέρα της παρουσίας του ως ηθοποιός έχει αναλάβει τη σκηνοθεσία παραστάσεων. Πιο συγκεκριμένα το 2014 σκηνοθέτησε την παράσταση "Άνω Κάτω" ενώ στην ίδια παράσταση είχε και πρωταγωνιστικό ρόλο παίζοντας μαζί με την Μαρία Κορινθίου. Το 2017 ανέλαβε τη σκηνοθεσία θεατρικού έργου "Ο κύκλος" του Δημήτρη Μητρόπουλου.

Προσωπική Ζωή

Τον Ιανουάριο του 2008 ξεκίνησε τη σχέση της με την επίσης ηθοποιό Μαρία Κορινθίου και λίγους μήνες αργότερα, στις 18 Νοεμβρίου 2008, γεννήθηκε η κόρη τους, Ισμήνη. Το ζευγάρι παντρεύτηκε στις 15 Σεπτεμβρίου 2010 στην Ανάβυσσο.